钦定古今图书集成/明伦汇编/官常典/第627卷 > 李种
## 钦定古今图书集成/明伦汇编/官常典/第627卷 > 李种

按《赣州府志》：“种，字嘉树，南京金吾卫人，前兵宪重之
子。由乡举初选同知府事。素优文学，更娴吏治，贤声
籍甚岭北。第居官清苦，不能元黄筐篚，以事显贵。所
遗不过帕履书刻一二种而已。时三巢交讧，抚而复
叛，议设府同知坐镇其地。往府官止驻龙南，别遣一
冗员代往。公既受任，则单骑径进，日开衙视事，招出”
巢民，与之通互市，坚约束。有犯者责戒之，不事姑息。
巢民感其威信，亦皆帖伏。偶有因私忿而相仇杀者，
公从中辨其曲直，分解之，不听。事闻三院，直指方按
吉一查盘使者过赣州，责公将迎礼薄，于直指前诬
公激变。直指信之，褫职待鞫。巢民赴诉实冤，直指反
抶之。于是逮公至省，械系囚辱之。公抑心抱痛，不能
吐一语自理，卒死。旅馆巢民无所泄愤，径杀二起衅
者。